***REPUBLIKA HRVATSKA***

***INSTITUT RUÐER BOŠKOVIĆ***

***Javni znanstveni institut Republike Hrvatske***

PRAVILNIK O DODATNIM UVJETIMA ZA IZBOR NA

ZNANSTVENA RADNA MJESTA

**(Pročišćeni tekst)**

Zagreb, siječanj 2023.

Na temelju članka 32. Statuta Instituta Ruđer Bošković, ravnatelj utvrđuje pročišćeni tekst Pravilnika o dodatnim uvjetima za izbor na znanstvena radna mjesta, kojeg je izradio Odjel za pravne poslove.

Pročišćeni tekst Pravilnika o dodatnim uvjetima za izbor na znanstvena radna mjesta obuhvaća Pravilnik o dodatnim uvjetima za izbor na znanstvena radna mjesta, broj: 010-4784/6-2018.is od dana 5. srpnja 2018. godine, Pravilnik o izmjenama i dopunama Pravilnika o dodatnim uvjetima za izbor na znanstvena radna mjesta, broj: 010-4784/8-2018.ah od dana 6. listopada 2020. godine, Pravilnik o II. izmjenama i dopunama Pravilnika o dodatnim uvjetima za izbor na znanstvena radna mjesta, broj: 010-4784/14-2018. od dana 21. prosinca 2021. godine i Pravilnik o III. izmjenama i dopunama Pravilnika o dodatnim uvjetima za izbor na znanstvena radna mjesta, broj: 010-3142/4-2022. od dana 3. lipnja 2022. godine, u kojima je naznačeno vrijeme njihova stupanja na snagu.

Broj: 011-178/1-2023.pm

Zagreb, 12. siječnja 2023.

Ravnatelj:

dr. sc. David Matthew Smith

**PRAVILNIK**

**O DODATNIM UVJETIMA ZA IZBOR NA**

**ZNANSTVENA RADNA MJESTA**

**(Pročišćeni tekst)**

1. **OPĆE ODREDBE**

**Predmet uređivanja**

**Članak 1.**

(1) Uvjeti za izbor na znanstvena radna mjesta propisani su Zakonom o znanstvenoj djelatnosti i visokom obrazovanju.

(2) Ovim Pravilnikom utvrđuju se dodatni uvjeti za izbor na znanstvena radna mjesta te dodatni uvjeti radnih obveza za reizbor na znanstvena radna mjesta na Institutu Ruđer Bošković (u daljnjem tekstu: Institut).

(3) Postupak izbora i reizbora na znanstvena radna mjesta propisan je Statutom Instituta.

**Značenje izraza**

**Članak 2.**

Pojedini izrazi, u smislu ovoga Pravilnika, imaju sljedeće značenje:

* *Znanstveni rad* označava izvorni ili pregledni znanstveni članak (Article i Review Article), znanstveno pismo (Letter), kratko priopćenje (Short Communication), znanstveni komentar (Comment), objavljen ili prihvaćen za objavljivanje u znanstvenom časopisu s međunarodnom recenzijom koji je uvršten u bazu podataka WoSCC te prikaz slučaja (Case report) ako je objavljen u časopisu s međunarodnom recenzijom koji se nalazi u prvom (Q1) ili drugom (Q2) kvartilu.

Sažeci (Abstracts), prošireni sažetci (Extended Abstracts), konferencijska priopćenja (Conference papers), stručni radovi te studije ne smatraju se znanstvenim radovima.

Iznimno od navedenog u pojašnjenju pojma znanstvenog rada iz ove točke, u znanstvenom području „Tehničke znanosti“ znanstvenim radom također se smatra rad objavljen ili prihvaćen za objavljivanje u znanstvenom časopisu zastupljenom u bibliografskoj bazi Scopus te izvorni ili pregledni znanstveni članak objavljen u zborniku međunarodnog skupa, s međunarodnim znanstvenim i recenzentskim odborom.

* *Autor znanstvenog rada* je osoba čije je ime izričito navedeno uz naslov rada. Iznimno, u slučaju kolaboracijskih radova, kada je uz naslov naveden samo naziv kolaboracijske (projektne grupe) ili samo prvi autor kao predstavnik kolaboracije, autorom se može smatrati svaki pripadnik kolaboracije čije ime je navedeno na izdvojenom mjestu u radu.
* *Glavni autor znanstvenog rada* je nositelj određene problematike ili autor koji je najviše pridonio rješavanju konkretnog problema odnosno osoba koja je prvi, zadnji ili dopisni autor znanstvenog rada. Glavne autore utvrđuje stručno povjerenstvo na temelju podneska pristupnika. U slučaju znanstvenog rada iz većih kolaboracija gdje je veći broj autora značajno pridonio rješavanju konkretnog problema, stručno povjerenstvo doprinos pristupnika nastanku rada utvrđuje na temelju potvrde službenog predstavnika kolaboracije ili glavnog autora.
* *Baza podataka WoSCC (Web of Science Core Collection)* je bibliografska i citatna baza koja obuhvaća sva područja znanosti te objedinjuje više citatnih indeksa, pri čemu se za potrebe ovoga Pravilnika uzimaju u obzir tri citatna indeksa i to: SCI-EXPANDED (Science Citation Indeks Expanded), SSCI (Social Sciences Citation Indeks) i A&HCI (Arts & Humanities Citation Indeks).
* *Čimbenik odjeka časopisa (Impact Factor; IF)* za određenu godinu označava omjer broja citata koji su u promatranoj godini dobili svi radovi objavljeni u određenom znanstvenom časopisu u prethodne dvije godine i ukupnog broja radova objavljenih u tom istom časopisu u prethodne dvije godine. Čimbenici odjeka časopisa se izračunavaju samo za časopise koji su indeksirani u WoSCC-ovim citatnim indeksima SCI-EXPANDED i SSCI.
* *Časopis s čimbenikom odjeka iznad medijana područja u koje je časopis svrstan* označava časopis koji na temelju visine vlastitog čimbenika odjeka unutar predmetnog područja u koje je svrstan spada u prvi ili drugi kvartil (Q1 ili Q2), prema podacima dostupnim u bazi podataka JCR (InCites *Journal Citation Reports*).
* *Vrhunski časopis* označava časopis s čimbenikom odjeka u prvom kvartilu (Q1).
* *Iznimno kvalitetan rad* podrazumijeva znanstveni rad objavljen u najprestižnijim časopisima visokog čimbenika odjeka kao što su npr. Nature ili Science te znanstveni rad s visokom citiranošću.
* *Hirschov indeks (h-indeks)* je pokazatelj prepoznatljivog utjecaja znanstvenog rada pristupnika, koji se utvrđuje na temelju broja objavljenih radova i citiranosti tih radova, a prema podacima iz baze podataka WoSCC.
* *Znanstveno područje* „Prirodne znanosti“, Biomedicina i zdravstvo“, „Tehničke znanosti“, „Biotehničke znanosti“ i „Interdisciplinarno područje (znanost)“ podrazumijeva znanstvena područja utvrđena Pravilnikom o znanstvenim i umjetničkim područjima, poljima i granama („Narodne novine“, broj: 118/2009., 82/2012., 32/2013., 34/2016.).
* *Stručno povjerenstvo* označava povjerenstvo koje ocjenjuje pristupnike koji su se prijavili na natječaj za određeno radno mjesto, imenovano u skladu sa Statutom Instituta Ruđer Bošković.
* *Pristupnik* je osoba koja se prijavila na raspisani javni natječaj za izbor na znanstveno radno mjesto na Institutu.

**•** *Prethodno vođenje* *projekta odobrenog nakon provedene međunarodne evaluacije* podrazumijeva da je pristupnik bio voditelj ili ključni predlagač projekta koji je uspješno završen.

*Članak dopunjen Pravilnikom o izmjenama i dopunama Pravilnika o dodatnim uvjetima za izbor na znanstvena radna mjesta od dana 6. listopada 2020. godine, članak 1.*

*Članak izmijenjen Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od dana 21. prosinca 2021. godine, članak 1.*

**Osnovno načelo**

**Članak 3.**

Osnovni princip po kojem se vrednuje rad znanstvenika na Institutu je njegov doprinos ostvarenju misije Instituta: vrhunski znanstveni rad i primjena znanja usmjerena dobrobiti i razvoju društva.

**Status aktivnog znanstvenika**

**Članak 4.**

Status aktivnog znanstvenika na Institutu dokazuje se doprinosom ostvarenju misije Instituta. Minimalan zahtjev za status aktivnog znanstvenika su tri objavljena znanstvena rada u časopisima navedenim u bazi podataka WoSCC tijekom prethodnih pet godina rada.

**II. UVJETI ZA IZBOR NA ZNANSTVENA RADNA MJESTA**

**Kriteriji na kojima se temelje dodatni uvjeti za izbor**

**Članak 5.**

Kriteriji na kojima se temelje dodatni uvjeti za izbor na znanstvena radna mjesta su:

(A) Ukupan broj znanstvenih radova

(B) Kvaliteta znanstvenih radova

(C) Znanstveni ugled pristupnika

(D) Organizacijske sposobnosti, sposobnost vođenja znanstveno-istraživačkog rada i doprinos razvoju znanosti

(E) Doprinos inovativnosti, prijenosu znanja u gospodarstvo i komercijalizaciji rezultata znanstvenog rada

(F) Kompetencija za obavljanje poslova konkretnog radnog mjesta.

(G) Vođenje znanstveno-istraživačkih projekata.

*Članak izmijenjen Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od dana 21. prosinca 2021. godine, članak 2.*

*(A) Ukupan broj znanstvenih radova*

**Članak 6.**

(1) Ukupan broj znanstvenih radova potreban za izbor na odgovarajuće znanstveno radno mjesto propisan je člancima 15.-18. ovoga Pravilnika.

(2) Ako određena istraživanja zbog njihove naravi nije moguće okončati u razdoblju kraćem od pet godina, stručno povjerenstvo za izbor na radno mjesto može predložiti da se broj traženih radova za izbor na znanstveno radno mjesto znanstvenog suradnika u određenom slučaju smanji za najviše dva.

(3) Broj radova pristupnika objavljenih u istom časopisu ne može biti veći od 50% znanstvenih radova koji se traže za izbor na određeno znanstveno radno mjesto, osim ako se radi o časopisu s čimbenikom odjeka u prvom ili drugom kvartilu (Q1 i Q2).

(4) Ukupan broj znanstvenih radova potreban za izbor na određeno znanstveno radno mjesto moguće je umanjiti za najviše jednu trećinu tako da se pojedini iznimno kvalitetni radovi množe s faktorom kvalitete te se na tako dobiveni ukupan zbroj radova primjene kvantitativni kriteriji iz članaka 15.-18. ovoga Pravilnika. Iznimno kvalitetne radove pristupnika utvrđuje stručno povjerenstvo. Iznimno kvalitetni radovi mogu se vrednovati s faktorom 1,5 ili 2,00 o čemu prijedlog donosi stručno povjerenstvo za izbor na radno mjesto, a potvrđuje Znanstveno vijeće. Pristupnik mora biti glavni autor iznimno kvalitetnih radova iz ovoga stavka.

(5) Prilikom izbora na radno mjesto u znanstvenom području „Tehničke znanosti“ primjenjuje se princip prioriteta kvalitete: u slučaju kada je ostvaren po jedan znanstveni rad više od navedenog broja radova potrebnih za izbor u kategoriji A, nije potrebno zadovoljiti kriterij bodovanja temeljem kategorija B i C. Isto tako, ako je ispunjen uvjet iz kategorije A, a u kategoriji B je ostvaren jedan rad više od potrebnog broja radova, nije potrebno ispunjavati uvjet iz kategorije C.

*(B) Kvaliteta znanstvenih radova*

**Članak 7.**

(1) Kvaliteta znanstvenih radova procjenjuje se na temelju statusa časopisa u kojem je rad objavljen s obzirom na čimbenik odjeka časopisa i kvartil u koji je časopis razvrstan, njegovoj citiranosti te dokazanim uvrštavanjem rezultata istraživanja u svjetske baze podataka. Pri prosudbi navedenih parametara treba osobito voditi računa o specifičnostima užeg područja istraživanja i specifičnostima područja u korištenju bibliometrijskih podataka, gdje se specifičnost područja određuje na temelju pokazatelja dostupnih u bazama podataka WoSCC i JCR.

(2) Kvaliteta citiranosti procjenjuje se na temelju ukupne citiranosti pristupnika, prosječne citiranosti, visoke i/ili dugotrajne citiranosti pojedinih radova te h-indeksa.

(3) Čimbenik odjeka časopisa utvrđuje se na temelju podataka koje izdaje Centar za znanstvene informacije Instituta, prema podacima dostupnim u bazi podataka JCR u godini objave rada ili prema najnovijim dostupnim podacima objavljenim do dana podnošenja prijave na natječaj za izbor na znanstveno radno mjesto, ovisno o tome što je za pristupnika povoljnije.

(4) Podjela znanstvenih časopisa u kvartile prema visini čimbenika odjeka (Q1, Q2, Q3, Q4) utvrđuje se prema podacima dostupnim u bazi podataka JCR u godini objave rada ili prema najnovijim dostupnim podacima objavljenim do dana podnošenja prijave na natječaj za izbor na znanstveno radno mjesto, ovisno o tome što je za pristupnika povoljnije te za predmetnu kategoriju (*Subject Category*) koja je najpovoljnija za pristupnika. Radovi objavljeni u časopisima izvan predmetne kategorije polja u koje se pristupnik bira vrednuju se prema kvartilu koji časopis ima u svojoj kategoriji. Ako za časopis koji je indeksiran u bazi podataka WoSCC nije određen čimbenik odjeka i on nije razvrstan u određeni kvartil, smatrat će se da je razvrstan u četvrti kvartil.

(5) U znanstvenom području „Tehničke znanosti“, znanstveni radovi se kategoriziraju kako slijedi:

- A kategorija radova: znanstveni radovi objavljeni u časopisima indeksiranim u WoSCC te cjeloviti radovi objavljeni u zbornicima prestižnih međunarodnih skupova, s vrlo strogom recenzijom (prolaznost ≤ 30%). Kategoriju radova objavljenih u zbornicima prestižnih međunarodnih skupova utvrđuje stručno povjerenstvo.

- B kategorija radova: znanstveni radovi objavljeni u znanstvenim časopisima koji su zastupljeni u bibliografskoj bazi Scopus, izvan baza podataka navedenih pod A, a koji se mogu pribrojiti polju izbora pristupnika;

- C kategorija radova: znanstveni radovi publicirani i izlagani na međunarodnim skupovima s međunarodnim znanstvenim i recenzentskim odborom.

*(C) Znanstveni ugled pristupnika*

**Članak 8.**

Znanstveni ugled pristupnika procjenjuje stručno povjerenstvo, vrednujući osobni doprinos pristupnika u cjelokupnom znanstvenom opusu, a posebice u izabranim znanstvenim radovima te radovima na kojima je pristupnik glavni autor ili jedan od glavnih autora, čime procjenjuje njegovu samostalnost u vođenju znanstvene problematike (*peer review*) te ocjenjuje akademski odjek objavljenih radova u svjetskoj znanosti, a na temelju:

1. osobnog doprinosa u izdvojenim radovima iz priloženog popisa radova te kvalitete radova na kojima je pristupnik glavni autor ili jedan od glavnih autora;

2. održanih pozvanih predavanja na međunarodnim znanstvenim skupovima;

3. članstva u uredništvu renomiranih znanstvenih časopisa, osobito međunarodnih;

4. obavljanja funkcije recenzenta u znanstvenim časopisima, osobito međunarodnim;

5. sudjelovanja u međunarodnim projektima;

6. gostovanja u međunarodno renomiranim institucijama kao gostujući profesor ili gostujući znanstvenik;

7. članstva u akademijama znanosti;

8. dobivenih nagrada za znanstveno-istraživački rad, a osobito a) državnih nagrada RH, b) nagrada HAZU, c) inozemnih nagrada, d) nagrada Instituta i nagrada sličnog značaja kao pod a), b) i d).

9. članstva u međunarodnom savjetodavnom odboru prestižnih međunarodnih znanstvenih skupova.

*(D) Organizacijske sposobnosti, sposobnost vođenja znanstveno-istraživačkog rada i doprinos razvoju znanosti*

**Članak 9.**

Organizacijske sposobnosti, sposobnost vođenja znanstveno-istraživačkog rada i doprinos razvoju znanosti dokazuju se:

1. vođenjem projekta ili programa, uključujući i vođenje projekta tijekom dijela njegovog trajanja te projekta koji još nije završen u trenutku prijave pristupnika na natječaj i/ili vođenjem istraživanja u okviru međunarodne suradnje;

2. uspješnim vođenjem mlađih suradnika putem zajedničkog znanstvenog rada koji je rezultirao publikacijama; vođenjem diplomskog rada i/ili magistarskog rada i/ili doktorata te uspješnim vođenjem poslijedoktoranada;

3. uvođenjem novih problematika, razvojem i/ili uvođenjem novih metoda i tehnika u znanstveni rad u matičnoj ustanovi;

4. obnašanjem funkcije ravnatelja, pomoćnika ravnatelja, predstojnika zavoda, voditelja zajedničke jedinice za znanstvenu potporu, predsjednika Znanstvenog vijeća, predsjednika znanstvenog vijeća struke, voditelja laboratorija ili članstvom u upravnim vijećima znanstveno-istraživačkih instituta;

5. obavljanjem savjetodavnih i drugih dužnosti u matičnoj ustanovi;

6. doprinosom poboljšanju i izgradnji znanstvene infrastrukture (prostor, oprema i sl.) matične ustanove ili drugim oblicima ulaganja u znanost na matičnoj ustanovi, proizašlim iz suradnje s tuzemnim ili inozemnim institucijama;

7. održavanjem nastave na dodiplomskoj i poslijediplomskoj razini;

8. funkcijom u znanstvenim i stručnim društvima u zemlji i inozemstvu te obavljanjem savjetodavne ili ekspertne dužnosti u državnim i međunarodnim tijelima;

9. organiziranjem međunarodnih znanstvenih skupova i funkcijom u znanstvenim odborima međunarodnih skupova;

10. autorstvom udžbenika, znanstvenih knjiga, znanstvenih monografija te autorstvom revijalnih, stručnih, edukativnih i popularizacijskih članaka i sl.;

11. aktivnostima promocije i popularizacije znanosti, organiziranjem i održavanjem javnih prezentacija, predavanja i radionica s ciljem popularizacije znanosti i širenja znanstvenih spoznaja.

*Članak izmijenjen Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od dana 21. prosinca 2021. godine, članak 3.*

*(E) Doprinos inventivnosti, prijenosu znanja u gospodarstvo i komercijalizaciji rezultata znanstvenog rada*

**Članak 10.**

Doprinos na ovom području dokazuje se:

- statusom izumitelja priznatog patenta za zaštitu izuma. Jedan znanstveni rad potreban za izbor na radno mjesto iznad minimuma propisanog Pravilnikom o uvjetima za izbor u znanstvena zvanja („Narodne novine“, broj: 28/2017) može se zamijeniti priznatim patentom za izum, pri čemu se patent računa kao rad objavljen u vrhunskom časopisu;

- pribavljanjem značajnog prihoda matičnoj ustanovi putem suradnje s gospodarstvom, projekata te komercijalizacijom patenata ili drugih oblika intelektualnog vlasništva. U navedeno se ne računa prihod ostvaren pružanjem servisnih usluga na opremi ustanove. Navedeni doprinos smatra se jednakim vođenju međunarodno vrednovanih projekata ili vođenju (dijela) istraživanja unutar (većih) međunarodnih kolaboracija.

*(F) Kompetencija za obavljanje poslova konkretnog radnog mjesta.*

**Članak 11.**

(1) Pod kompetencijom pristupnika podrazumijeva se posjedovanje odgovarajućih znanja i vještina, iskustva, sposobnosti te osobina za obavljanje poslova znanstvenog radnog mjesta na koje se provodi izbor temeljem raspisanog natječaja.

(2) Kompetenciju pristupnika procjenjuje stručno povjerenstvo uzimajući u obzir zahtjeve konkretnog radnog mjesta i opće vrijednosti Instituta.

(3) Kompetenciju pristupnika stručno povjerenstvo utvrđuje pregledom prijave i priležeće dokumentacije pristupnika, na temelju preporuka inozemnih znanstvenika, održanog pristupnog predavanja te po potrebi na temelju provedenog intervjua.

*(G) Vođenje znanstveno-istraživačkih projekata*

**Članak 11.a**

(1) Vođenje znanstveno-istraživačkog projekta iz ovog članka Pravilnika podrazumijeva da je pristupnik bio voditelj znanstveno-istraživačkog projekta u trajanju od najmanje 18 mjeseci, odobrenog nakon provedenog međunarodnog vrednovanja (ili voditelj jasno prepoznatljivog podprojekta u okviru međunarodno vrednovanog znanstveno-istraživačkog projekta u trajanju od najmanje 18 mjeseci), da je projekt vodio tijekom čitavog vremena njegovog trajanja, da je razvio projektni plan, upravljao projektnim timom i proračunom projekta te da je taj projekt uspješno završen u trenutku prijave pristupnika na natječaj.

(2) Vođenjem znanstveno-istraživačkog projekta iz stavka 1. ovog članka smatra se i vođenje kompetitivnog znanstveno-istraživačko-razvojnog projekta financiranog iz europskih strukturnih i investicijskih fondova (ESIF) u trajanju od najmanje 18 mjeseci, ugovorene vrijednosti za Institut veće od 500.000,00 kuna, ako je pristupnik takav projekt vodio tijekom čitavog vremena njegovog trajanja, razvio projektni plan, upravljao projektnim timom i proračunom projekta te je taj projekt uspješno završen u trenutku prijave pristupnika na natječaj.

*Članak dodan Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od dana 21. prosinca 2021. godine, članak 4.*

**Preporuke inozemnih znanstvenika**

**Članak 12.**

(1) U postupku izbora na znanstveno radno mjesto za pristupnika će se zatražiti preporuke od strane uglednih inozemnih znanstvenika upoznatih sa znanstvenim radom pristupnika.

(2) Prilikom prijave na natječaj za izbor na znanstveno radno mjesto pristupnik predlaže listu s prijedlogom inozemnih znanstvenika, od kojih će stručno povjerenstvo zatražiti pisma preporuke za pristupnika. Na listi je potrebno predložiti dvostruko više inozemnih znanstvenika nego što je traženi broj pisama preporuke za odnosno znanstveno radno mjesto.

(3) Ugled inozemnih znanstvenika procjenjuje stručno povjerenstvo.

**Pristupno predavanje**

**Članak 13.**

(1) U postupku izbora na znanstveno radno mjesto pristupnik je obvezan održati javno oglašeno pristupno predavanje. Pristupnom predavanju moraju prisustvovati najmanje dva člana stručnog povjerenstva.

(2) U pristupnom predavanju, pristupnik treba iznijeti pregled do sada postignutih rezultata te ukratko predstaviti plan svojih budućih istraživanja.

(3) Uspješnost pristupnog predavanja pristupnika ocjenjuje stručno povjerenstvo.

**Razgovor za radno mjesto (intervju)**

**Članak 14.**

(1) U postupku izbora na znanstveno radno mjesto stručno povjerenstvo može s pristupnikom održati razgovor (intervju), u kojem će procijeniti znanstvene ciljeve pristupnika, njegove razvojne mogućnosti, sposobnost rada u istraživačkoj grupi, potencijalni doprinos razvoju laboratorija/zavoda, doprinos misiji i viziji Instituta te kompetenciju pristupnika za obavljanje poslova relevantnog radnog mjesta.

(2) Rezultate provedenog razgovora za radno mjesto (intervjua) ocjenjuje stručno povjerenstvo.

**Radno mjesto: Znanstveni suradnik**

**Članak 15.**

(1) Na znanstveno radno mjesto znanstvenog suradnika može biti izabrana osoba koja je upisana u Upisnik znanstvenika u znanstvenom zvanju znanstveni suradnik ili višem znanstvenom zvanju ili osoba koja je izabrana u odnosno zvanje u postupku izbora na radno mjesto, koja ispunjava opće uvjete za izbor na radno mjesto te sljedeće dodatne uvjete iz članka 6.(A) ovoga Pravilnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“, „Biotehničke znanosti“ i „Interdisciplinarno područje (znanost)“ mora imati najmanje 9 znanstvenih radova. Od navedenih 9 radova najmanje 6 mora biti objavljeno u časopisima čiji se čimbenik odjeka nalazi u prva tri kvartila (Q1-Q3). Pristupnik mora biti glavni autor ili jedan od glavnih autora najmanje 3 rada;

- za izbor na radno mjesto u znanstvenom području „Tehničke znanosti“ mora imati najmanje 10 znanstvenih radova. Od navedenih 10 radova, najmanje 3 moraju biti radovi A kategorije, a od toga 1 rad mora biti objavljen u časopisu s čimbenikom odjeka iznad medijana područja u koje je časopis svrstan. Pristupnik mora biti glavni autor ili jedan od glavnih autora najmanje jednog rada iz kategorije A. Od preostalih radova najmanje 4 moraju biti radovi B kategorije, a ostali radovi mogu biti radovi C kategorije.

(2) Osim uvjeta navedenih u stavku 1. ovoga članka, pristupnik mora ispunjavati najmanje ukupno dva uvjeta navedena u člancima 8.(C) i 9.(D) ovoga Pravilnika, kojima se dokazuje samostalnost istraživača, biti procijenjen kao kompetentan za obavljanje poslova konkretnog radnog mjesta u skladu s člankom 11.(F) ovoga Pravilnika, dobiti jedno pismo preporuke od strane uglednog inozemnog znanstvenika te održati uspješno pristupno predavanje.

(3) Za izbor na znanstveno radno mjesto znanstvenog suradnika potrebno je da je pristupnik prethodno proveo najmanje godinu dana na poslijedoktorskom usavršavanju u uglednoj istraživačkoj grupi na znanstvenoj instituciji izvan Hrvatske (ugled istraživačke grupe ocjenjuje stručno povjerenstvo).

(4) Uvjet iz stavka 3. ovoga članka može se iznimno zamijeniti:

- prepoznatljivim poslijedoktorskim radom u međunarodnom okruženju u ukupnom trajanju od najmanje godinu dana;

- poslijediplomskim usavršavanjem provedenim u uglednoj istraživačkoj grupi na znanstvenoj instituciji izvan Hrvatske u ukupnom trajanju od najmanje godinu dana, ili

- provedenim usavršavanjem u inozemstvu na temelju dodijeljene prestižne stipendije u trajanju kraćem od godinu dana (npr. Fulbright, Humboldt, Marie Sklodowska – Curie i slične).

(5) Za izbor na znanstveno radno mjesto znanstvenog suradnika potrebno je da je od doktorata pristupnika do njegove prijave na natječaj protekla najmanje godina dana.

**Radno mjesto: Viši znanstveni suradnik**

**Članak 16.**

(1) Na znanstveno radno mjesto višeg znanstvenog suradnika može biti izabrana osoba koja je upisana u Upisnik znanstvenika u znanstvenom zvanju viši znanstveni suradnik ili višem znanstvenom zvanju ili osoba koja je izabrana u odnosno zvanje u postupku izbora na radno mjesto, koja ispunjava opće uvjete za izbor na radno mjesto te sljedeće dodatne uvjete iz članka 6.(A) ovoga Pravilnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“, „Biotehničke znanosti“ i „Interdisciplinarno područje (znanost)“ mora imati najmanje 18 znanstvenih radova. Od navedenih 18 radova najmanje 7 mora biti objavljeno u časopisima s čimbenikom odjeka iznad medijana područja u koje je časopis svrstan, a od tih 7 radova najmanje 2 rada moraju biti objavljena u vrhunskim časopisima. Pristupnik mora biti glavni autor ili jedan od glavnih autora najmanje 7 radova;

- za izbor na radno mjesto u znanstvenom području „Tehničke znanosti“ mora imati najmanje 19 znanstvenih radova. Od navedenih 19 najmanje 5 moraju biti radovi A kategorije, a od toga najmanje 3 rada moraju biti objavljena u časopisima s čimbenikom odjeka iznad medijana područja u koje je časopis svrstan. Pristupnik mora biti glavni autor ili jedan od glavnih autora najmanje 2 rada iz kategorije A. Od preostalih radova najmanje 6 moraju biti radovi B kategorije, a ostali radovi mogu biti radovi C kategorije.

(2) Potrebno je da je pristupnik nakon izbora u znanstveno zvanje znanstvenog suradnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“, „Biotehničke znanosti“ i „Interdisciplinarno područje (znanost)“, objavio najmanje 6 radova, od kojih najmanje jedan rad mora biti objavljen u vrhunskom časopisu. Pristupnik mora biti glavni autor ili jedan od glavnih autora najmanje jednog od navedenih 6 radova;

- za izbor na radno mjesto u znanstvenom području „Tehničke znanosti“, objavio najmanje 9 radova, od kojih najmanje jedan rad mora biti rad A kategorije i najmanje jedan rad mora biti objavljen u časopisu s čimbenikom odjeka iznad medijana područja u koje je časopis svrstan. Pristupnik mora biti glavni autor ili jedan od glavnih autora najmanje jednog od navedenih 9 radova.

(3) Osim uvjeta navedenih u stavcima 1. i 2. ovoga članka, pristupnik mora ispunjavati najmanje dva uvjeta iz članka 8.(C) te najmanje pet uvjeta iz članka 9.(D) ovoga Pravilnika, biti procijenjen kao kompetentan za obavljanje poslova konkretnog radnog mjesta u skladu s člankom 11.(F) ovoga Pravilnika, kao i dobiti dva pisma preporuke od strane uglednih inozemnih znanstvenika i održati uspješno pristupno predavanje.

(4) Za izbor na znanstveno radno mjesto višeg znanstvenog suradnika potrebno je da se pristupnik prethodno dokazao uspješnim vođenjem mlađih suradnika putem zajedničkog znanstvenog rada koji je rezultirao publikacijom ili vođenjem diplomskog rada i/ili magistarskog rada i/ili doktorata te da je vodio projekt u smislu članka 9., točke 1. ovog Pravilnika ili sudjelovao u međunarodnoj suradnji.

*Članak izmijenjen Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od dana 21. prosinca 2021. godine, članak 5.*

**Radno mjesto: Znanstveni savjetnik**

**Članak 17.**

(1) Na znanstveno radno mjesto znanstvenog savjetnika može biti izabrana osoba koja je upisana u Upisnik znanstvenika u znanstvenom zvanju znanstveni savjetnik ili višem znanstvenom zvanju ili osoba koja je izabrana u odnosno zvanje u postupku izbora na radno mjesto, koja ispunjava opće uvjete za izbor na radno mjesto te sljedeće dodatne uvjete iz članka 6.(A) ovoga Pravilnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“, „Biotehničke znanosti“ i „Interdisciplinarno područje (znanost)“ mora imati najmanje 30 znanstvenih radova. Od navedenih 30 radova najmanje 12 mora biti objavljeno u časopisima s čimbenikom odjeka iznad medijana područja u koje je časopis svrstan, a od tih 12 radova najmanje 3 rada moraju biti objavljena u vrhunskim časopisima. Pristupnik mora biti glavni autor ili jedan od glavnih autora najmanje 12 radova, od kojih najmanje 2 rada moraju biti objavljena u vrhunskom časopisu;

- za izbor na radno mjesto u znanstvenom području „Tehničke znanosti“ mora imati najmanje 24 znanstvena rada. Od navedenih 24 rada najmanje 8 moraju biti radovi A kategorije, a od toga najmanje 4 rada moraju biti objavljena u časopisima s čimbenikom odjeka iznad medijana područja u koje je časopis svrstan. Pristupnik mora biti glavni autor ili jedan od glavnih autora najmanje 4 rada iz kategorije A. Od preostalih radova najmanje 7 moraju biti radovi B kategorije, a ostali radovi mogu biti radovi C kategorije.

(2) Potrebno je da je pristupnik nakon izbora u znanstveno zvanje višeg znanstvenog suradnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“, „Biotehničke znanosti“ i „Interdisciplinarno područje (znanost)“, objavio najmanje 9 radova, od kojih najmanje jedan rad mora biti objavljen u vrhunskom časopisu. Pristupnik mora biti glavni autor ili jedan od glavnih autora najmanje 2 od navedenih 9 radova;

- za izbor na radno mjesto u znanstvenom području „Tehničke znanosti“, objavio najmanje 5 radova, od kojih najmanje 3 rada moraju biti radovi A kategorije i najmanje jedan rad mora biti objavljen u časopisu s čimbenikom odjeka iznad medijana područja u koje je časopis svrstan. Pristupnik mora biti glavni autor ili jedan od glavnih autora najmanje jednog rada.

(3) Osim uvjeta navedenih u stavcima 1. i 2. ovoga članka, pristupnik mora ispunjavati najmanje tri uvjeta iz članka 8.(C) te najmanje šest uvjeta iz članka 9.(D) ovoga Pravilnika, biti procijenjen kao kompetentan za obavljanje poslova konkretnog radnog mjesta u skladu s člankom 11.(F) ovoga Pravilnika, kao i dobiti tri pisma preporuke od strane uglednih inozemnih znanstvenika i održati uspješno pristupno predavanje.

(4) Za izbor na znanstveno radno mjesto znanstvenog savjetnika potrebno je da pristupnik ispunjava uvjet vođenja najmanje jednog znanstveno-istraživačkog projekta iz članka 11.a(G) ovoga Pravilnika ili da je matičnoj ustanovi pribavio prihod veći od 500.000,00 kuna putem prijenosa znanja u gospodarstvo te komercijalizacijom patenata ili drugih oblika intelektualnog vlasništva iz članka 10.(E) ovoga Pravilnika te da je bio mentor ili sumentor najmanje jednog studenta koji je pod njegovim vodstvom stekao akademski stupanj doktora znanosti.

*Članak izmijenjen Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od dana 21. prosinca 2021. godine, članak 6.*

**Radno mjesto: Znanstveni savjetnik u trajnom zvanju**

**Članak 18.**

(1) Na znanstveno radno mjesto znanstvenog savjetnika u trajnom zvanju može biti izabrana osoba koja je upisana u Upisnik znanstvenika u znanstvenom zvanju znanstveni savjetnik u trajnom zvanju ili osoba koja je izabrana u zvanje znanstvenog savjetnika u trajnom zvanju u postupku izbora na radno mjesto, koja ispunjava opće uvjete za izbor na radno mjesto te sljedeće dodatne uvjete iz članka 6.(A) ovoga Pravilnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“, „Biotehničke znanosti“ i „Interdisciplinarno područje (znanost)“ mora imati najmanje 35 znanstvenih radova. Od navedenih 35 radova najmanje 15 mora biti objavljeno u časopisima s čimbenikom odjeka iznad medijana područja u koje je časopis svrstan, a od tih 15 radova, najmanje 5 radova mora biti objavljeno u vrhunskim časopisima. Pristupnik mora biti glavni autor ili jedan od glavnih autora najmanje 15 radova, od kojih najmanje 4 rada moraju biti objavljena u vrhunskom časopisu;

- za izbor na radno mjesto u znanstvenom području „Tehničke znanosti“ mora imati najmanje 31 znanstveni rad. Od navedenog 31 rada najmanje 10 moraju biti radovi A kategorije, a od toga najmanje 5 radova mora biti objavljeno u časopisima s čimbenikom odjeka iznad medijana područja u koje je časopis svrstan. Pristupnik mora biti glavni autor ili jedan od glavnih autora najmanje 5 radova iz kategorije A. Od preostalih radova najmanje 9 moraju biti radovi B kategorije, a ostali radovi mogu biti radovi C kategorije.

(2) Potrebno je da je pristupnik nakon izbora u znanstveno zvanje znanstvenog savjetnika:

- za izbor na radno mjesto u znanstvenom području "Prirodne znanosti“, „Biomedicina i zdravstvo“, „Biotehničke znanosti“ i „Interdisciplinarno područje (znanost)“, objavio najmanje 5 radova, od kojih najmanje 2 rada moraju biti objavljena u vrhunskom časopisu. Pristupnik mora biti glavni autor ili jedan od glavnih autora najmanje jednog rada objavljenog u vrhunskom časopisu;

- za izbor na radno mjesto u znanstvenom području „Tehničke znanosti“, objavio najmanje 5 radova, od kojih najmanje 3 rada moraju biti radovi A kategorije i najmanje jedan rad mora biti objavljen u časopisu s čimbenikom odjeka iznad medijana područja u koje je časopis svrstan. Pristupnik mora biti glavni autor ili jedan od glavnih autora najmanje jednog rada.

(3) Osim uvjeta navedenih u stavcima 1. i 2. ovoga članka, pristupnik mora ispunjavati najmanje četiri uvjeta iz članka 8.(C) te najmanje sedam uvjeta iz članka 9.(D) ovoga Pravilnika, biti procijenjen kao kompetentan za obavljanje poslova konkretnog radnog mjesta u skladu s člankom 11.(F) ovoga Pravilnika, kao i dobiti tri pisma preporuke od strane uglednih inozemnih znanstvenika i održati uspješno pristupno predavanje.

(4) Za izbor na znanstveno radno mjesto znanstvenog savjetnika u trajnom zvanju potrebno je da pristupnik ispunjava uvjet vođenja najmanje dva znanstveno-istraživačka projekta iz članka 11.a(G) ovoga Pravilnika ili da je matičnoj ustanovi pribavio prihod veći od 1.000.000,00 kuna putem prijenosa znanja u gospodarstvo te komercijalizacijom patenata ili drugih oblika intelektualnog vlasništva iz članka 10.(E) ovoga Pravilnika te da je bio mentor ili sumentor najmanje dvojici studenata koji su pod njegovim vodstvom stekli akademski stupanj doktora znanosti.

*Članak izmijenjen Pravilnikom o II. izmjenama i dopunama Pravilnika o dodatnim uvjetima za izbor na znanstvena radna mjesta od dana 21. prosinca 2021. godine, članak 7.*

**Dokumentacija koja se prilaže uz prijavu na natječaj**

**Članak 19.**

(1) Uz prijavu na natječaj za izbor na znanstveno radno mjesto pristupnik treba priložiti sljedeću dokumentaciju:

* životopis;
* dokaz o akademskom stupnju;
* dokaz o znanstvenom zvanju (ako je pristupnik proveo postupak izbora u odgovarajuće znanstveno zvanje);
* sažetak znanstvene djelatnosti od zadnjeg izbora;
* podatke o udovoljavanju dodatnih uvjeta za izbor na znanstveno radno mjesto propisanih ovim Pravilnikom, uključujući podatke o indeksiranosti i citiranosti radova, čimbenicima odjeka časopisa i h-indeksu;
* podatke o glavnom autorstvu te kontakte predstavnika kolaboracije ili glavnog autora (u slučaju kada je potrebno utvrditi doprinos pristupnika pri nastanku rada);
* program planiranih istraživanja (do jedne stranice teksta);
* listu s prijedlogom uglednih inozemnih znanstvenika od kojih će stručno povjerenstvo zatražiti preporuke;
* popis znanstvenih radova;
* popis najznačajnijih radova iz svog opusa koji najbolje pokazuju njegovo područje rada, a naročito osobni znanstveni doprinos, osobito iskazan radovima na kojima je pristupnik glavni autor ili jedan od glavnih autora, i to:

- u znanstvenom području "Prirodne znanosti“, „Biomedicina i zdravstvo“, „Biotehničke znanosti“ i „Interdisciplinarno područje (znanost)“:

i.) za izbor na radno mjesto znanstvenog suradnika 5 radova;

ii.) za izbor na radno mjesto višeg znanstvenog suradnika 10 radova;

iii.) za izbor na radno mjesto znanstvenog savjetnika i znanstvenog savjetnika u trajnom zvanju 15 radova;

- u znanstvenom području "Tehničke znanosti“:

i.) za izbor na radno mjesto znanstvenog suradnika 2 rada kategorije A;

ii.) za izbor na radno mjesto višeg znanstvenog suradnika 4 rada kategorije A;

iii.) za izbor na radno mjesto znanstvenog savjetnika i znanstvenog savjetnika u trajnom zvanju 6 radova kategorije A.

(2) Ako je pristupnik zaposlenik Instituta dužan je priložiti Potvrdu o indeksiranosti i citiranosti radova, čimbenicima odjeka časopisa i h-indeksu, a u ostalim slučajevima navedenu Potvrdu pribavit će stručno povjerenstvo.

(3) Potvrdu o indeksiranosti i citiranosti radova, čimbenicima odjeka časopisa i h-indeksu iz stavka 2. ovoga članka izdaje Centar za znanstvene informacije Instituta.

**Ocjenjivanje ispunjavanja uvjeta za izbor**

**Članak 20.**

Stručno povjerenstvo ocjenjuje ispunjavanje uvjeta za izbor pristupnika na znanstveno radno mjesto na temelju dokumentacije dostavljene uz prijavu pristupnika, preporuka uglednih inozemnih znanstvenika, održanog pristupnog predavanja te po potrebi provedenog razgovora za radno mjesto (intervjua).

**III. DODATNI UVJETI RADNIH OBVEZA ZA REIZBOR NA ZNANSTVENA RADNA MJESTA**

**Dodatni uvjeti za reizbor**

**Članak 21.**

Pristupnik za reizbor na znanstveno radno mjesto znanstvenog suradnika, višeg znanstvenog suradnika ili znanstvenog savjetnika mora zadovoljiti uvjete propisane Odlukom o minimalnim uvjetima radnih obveza za reizbor na znanstvena, znanstveno-nastavna, umjetničko-nastavna, nastavna i stručna radna mjesta te o obliku izvješća stručnog povjerenstva o radu zaposlenika u postupku reizbora Nacionalnog vijeća za znanost, visoko obrazovanje i tehnološki razvoj (NN br. 24/21) i ovim Pravilnikom.

*Članak izmijenjen Pravilnikom o III. izmjenama i dopunama Pravilnika o dodatnim uvjetima za izbor na znanstvena radna mjesta od dana 3. lipnja 2022. godine, članak 1.*

**Područje: Prirodne znanosti**

**Članak 21.a**

1. Za reizbor na znanstveno radno mjesto znanstvenog suradnika, pristupnik mora ispuniti sljedeće uvjete:

* pristupnik mora imati ukupno najmanje 14 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

1. Za reizbor na znanstveno radno mjesto višeg znanstvenog suradnika, pristupnik mora ispuniti sljedeće uvjete:

* pristupnik mora imati ukupno najmanje 24 znanstvena rada, od kojih najmanje 5 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

1. Za reizbor na znanstveno radno mjesto znanstvenog savjetnika, pristupnik mora ispuniti sljedeće uvjete:

* pristupnik mora imati ukupno najmanje 33 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* od navedena 3 rada koja moraju biti objavljena nakon prethodnog izbora odnosno reizbora najmanje 2 moraju biti objavljena u časopisima s čimbenikom odjeka iznad medijana područja u koje je časopis svrstan
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

**Područje: Biomedicina i zdravstvo**

**Članak 21.b**

1. Za reizbor na znanstveno radno mjesto znanstvenog suradnika, pristupnik mora ispuniti sljedeće uvjete:

* pristupnik mora imati ukupno najmanje 12 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

1. Za reizbor na znanstveno radno mjesto višeg znanstvenog suradnika, pristupnik mora ispuniti sljedeće uvjete:

* pristupnik mora imati ukupno najmanje 23 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

1. Za reizbor na znanstveno radno mjesto znanstvenog savjetnika, pristupnik mora ispuniti sljedeće uvjete:

* pristupnik mora imati ukupno najmanje 33 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

**Članak 21.c**

(1) Pri ocjeni uvjeta za reizbor u znanstvenim područjima „Prirodne znanosti“ i „Biomedicina i zdravstvo“ na odgovarajući način se primjenjuje odredba članka 6., stavka 3. ovoga Pravilnika.

(2) Pri ocjeni uvjeta za reizbor u znanstvenim područjima „Prirodne znanosti“ i „Biomedicina i zdravstvo“ broj znanstvenih radova potreban za izbor na određeno znanstveno radno mjesto moguće je umanjiti za najviše za jednu trećinu na način da se pojedini iznimno kvalitetni radovi množe s faktorom kvalitete te se na tako dobiveni ukupan zbroj radova primjenjuju kvantitativni kriteriji iz članaka 21.a i 21.b ovoga Pravilnika.

**Područje: Tehničke znanosti**

**Članak 21.d**

1. Za reizbor na znanstveno radno mjesto znanstvenog suradnika, pristupnik mora ispuniti sljedeće uvjete:

* pristupnik mora imati ukupno najmanje 13 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* od navedenih 13 radova najmanje 4 rada moraju biti radovi A kategorije, najmanje 5 radova moraju biti radovi B kategorije, a ostali radovi mogu biti radovi C kategorije
* od navedena 4 rada A kategorije, najmanje 1 rad mora biti objavljen u inozemnom časopisu
* pristupnik je obvezan održati pristupno predavanje u skladu s člankom 13. ovoga Pravilnika.

1. Za reizbor na znanstveno radno mjesto višeg znanstvenog suradnika, pristupnik mora ispuniti sljedeće uvjete:

* pristupnik mora imati ukupno najmanje 22 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* od navedena 22 rada najmanje 6 radova moraju biti radovi A kategorije, najmanje 7 radova moraju biti radovi B kategorije, a ostali radovi mogu biti radovi C kategorije
* od navedenih 6 radova A kategorije, najmanje 1 rad mora biti objavljen u inozemnom časopisu
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

1. Za reizbor na znanstveno radno mjesto znanstvenog savjetnika, pristupnik mora ispuniti sljedeće uvjete:

* pristupnik mora imati ukupno najmanje 27 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* od navedenih 27 radova najmanje 9 radova moraju biti radovi A kategorije, najmanje 8 radova moraju biti radovi B kategorije, a ostali radovi mogu biti radovi C kategorije
* od 3 rada koja moraju biti objavljena nakon prethodnog izbora odnosno reizbora, najmanje jedan rad treba biti objavljen u časopisu s čimbenikom odjeka iznad medijana područja u koje je časopis svrstan.
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

1. Prilikom reizbora na radno mjesto u znanstvenom području „Tehničke znanosti“ na odgovarajući način se primjenjuje odredba članka 6. stavka 5. ovoga Pravilnika.

**Područje: Biotehničke znanosti**

**Članak 21.e**

1. Za reizbor na znanstveno radno mjesto znanstvenog suradnika, pristupnik mora ispuniti sljedeće uvjete:

* pristupnik mora imati ukupno najmanje 12 znanstvenih radova, od kojih najmanje 3 moraju biti objavljena nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

1. Za reizbor na znanstveno radno mjesto višeg znanstvenog suradnika, pristupnik mora ispuniti sljedeće uvjete:

* pristupnik mora imati ukupno najmanje 23 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

1. Za reizbor na znanstveno radno mjesto znanstvenog savjetnika, pristupnik mora ispuniti sljedeće uvjete:

* pristupnik mora imati ukupno najmanje 33 znanstvena rada, od kojih najmanje 3 moraju biti objavljena nakon prethodnog izbora odnosno reizbora
* pristupnik mora biti glavni autor ili jedan od glavnih autora najmanje jednog rada objavljenog nakon prethodnog izbora odnosno reizbora
* pristupnik je obvezan održati pristupno predavanje u skladu s člankom 13. ovoga Pravilnika.

**Članak 21.f**

Jedan od znanstvenih radova potrebnih za reizbor na pojedino radno mjesto, u svim znanstvenim područjima, može se zamijeniti priznatim patentom za izum.

*Članci 21.a do 21.f dodani Pravilnikom o III. izmjenama i dopunama Pravilnika o dodatnim uvjetima za izbor na znanstvena radna mjesta od 3. lipnja 2022. godine, članak 2.*

**Dokumentacija koja se prilaže uz prijedlog za pokretanje postupka reizbora**

**Članak 22.**

Uz prijedlog za reizbor na znanstveno radno mjesto pristupnik treba priložiti sljedeću dokumentaciju:

• životopis s osobnim podacima pristupnika (ime i prezime, datum i mjesto rođenja, stručni odnosno akademski naziv i zvanje)

• podatke o radnom mjestu pristupnika te datum posljednjeg izbora odnosno reizbora na radno mjesto

• propisane uvjete za reizbor na radno mjesto uz naznaku uvjeta koje pristupnik za reizbor ispunjava

• sažetak znanstvene djelatnosti nakon zadnjeg izbora odnosno reizbora

• podatke o udovoljavanju uvjeta za reizbor na znanstveno radno mjesto propisanih ovim Pravilnikom, uključujući podatke o indeksiranosti i citiranosti radova te čimbenicima odjeka časopisa

* popis znanstvenih radova objavljenih nakon prethodnog izbora odnosno reizbora

• podatke o glavnom autorstvu te kontakte predstavnika kolaboracije ili glavnog autora (u slučaju kada je potrebno utvrditi doprinos pristupnika pri nastanku rada).

*Članak izmijenjen Pravilnikom o III. izmjenama i dopunama Pravilnika o dodatnim uvjetima za izbor na znanstvena radna mjesta od dana 3. lipnja 2022. godine, članak 3.*

**Izvješće stručnog povjerenstva u postupku izbora**

**Članak 22.a**

(1) Izvješće Stručnog povjerenstva u postupku reizbora zaposlenika na znanstveno, znanstveno radno mjesto u pisanom obliku obvezno sadržava:

a) podatke o članovima stručnog povjerenstva

b) podatke o odluci Znanstvenog vijeća o pokretanju postupka reizbora na znanstveno radno mjesto

c) osobne podatke o pristupniku koji je u postupku reizbora (ime i prezime, datum i mjesto rođenja, stručni odnosno akademski naziv i zvanje)

d) podatke o radnom mjestu pristupnika koji je u postupku reizbora te datum posljednjeg izbora odnosno reizbora na radno mjesto

e) propisane uvjete za reizbor na radno mjesto uz naznaku uvjeta koje ispunjava pristupnik za reizbor na radno mjesto

f) analizu uvjeta koje pristupnik za reizbor na radno mjesto ispunjava, uključujući ocjenu rezultata znanstvenog rada

g) ocjenu ispunjava li pristupnik uvjete za reizbor na radno mjesto

h) mišljenje i prijedlog stručnog povjerenstva.

(2) Izvješće Stručnog povjerenstva iz stavka 1. ovog članka izrađuje se i u digitalnom obliku.

*Članak dodan Pravilnikom o III. izmjenama i dopunama Pravilnika o dodatnim uvjetima za izbor na znanstvena radna mjesta od dana 3. lipnja 2022. godine, članak 4.*

**Ocjenjivanje ispunjavanja uvjeta za reizbor**

**Članak 23.**

Stručno povjerenstvo ocjenjuje ispunjavanje uvjeta radnih obveza za reizbor pristupnika na znanstveno radno mjesto na temelju dokumentacije dostavljene uz prijedlog za reizbor i održanog pristupnog predavanja.

IV. PRIJELAZNE I ZAVRŠNE ODREDBE

**Prethodna kategorizacija radova**

**Članak 24.**

Svi radovi određenog pristupnika koji su kategorizirani prema propisima koji su utvrđivali uvjete za izbor prije stupanja na snagu ovoga Pravilnika, zadržavaju kategorizaciju koju su dobili prema tim propisima.

**Stupanje na snagu i primjena Pravilnika**

**Članak 25.**

(1) Ovaj Pravilnik stupa na snagu osmog dana od dana objavljivanja na oglasnoj ploči Instituta.

(2) Danom stupanja na snagu ovoga Pravilnika prestaje važiti Pravilnik o dodatnim uvjetima za izbore na znanstvena radna mjesta iz studenog 2015. godine.

(3) Ovaj Pravilnik počet će se primjenjivati na izbore na znanstvena radna mjesta 15 mjesecinakon dana njegova stupanja na snagu, a do tada će se primjenjivati dodatni uvjeti propisani Pravilnikom o dodatnim uvjetima za izbore na znanstvena radna mjesta iz studenog 2015. godine.

Pravilnik o izmjenama i dopunama Pravilnika o dodatnim uvjetima za izbor na znanstvena radna mjesta od dana 6. listopada 2020. godine, broj: 010-4784/8-2018.ah – stupio na snagu 23. listopada 2020. godine.

**Članak 2.**

(1) Ovaj Pravilnik objavljuje se na oglasnoj ploči Instituta te stupa na snagu osmog dana od dana objave.

(2) Osim što će se objaviti na oglasnoj ploči, ovaj Pravilnik učinit će se javno dostupnim objavom na internetskim stranicama Instituta Ruđer Bošković.

Pravilnik o II. Izmjenama i dopunama Pravilnika o dodatnim uvjetima za izbor na znanstvena radna mjesta od dana 21. prosinca 2021. godine, broj: 010-4784/14-2018. – stupio na snagu 30. prosinca 2021. godine.

**Članak 8.**

1. Ovaj Pravilnik objavljuje se na oglasnoj ploči Instituta te stupa na snagu osmog dana od dana objave.
2. Osim što će se objaviti na oglasnoj ploči, ovaj Pravilnik učinit će se javno dostupnim objavom na internetskim stranicama Instituta Ruđer Bošković.

Pravilnik o III. Izmjenama i dopunama Pravilnika o dodatnim uvjetima za izbor na znanstvena radna mjesta od dana 3. lipnja 2022. godine, broj: 010-3142/4-2022. – stupio na snagu 14. lipnja 2022. godine.

**Članak 5.**

(1) Ovaj Pravilnik objavljuje se na oglasnoj ploči Instituta te stupa na snagu osmog dana od dana objave.

(2) Osim što će se objaviti na oglasnoj ploči, ovaj Pravilnik učinit će se javno dostupnim objavom na internetskim stranicama Instituta Ruđer Bošković.